Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 715/12/4401	Komárno, 26.11.2012
EEČ : 2-30-253-2012

U Z N E S E N I E

Trestná vec:	obvinený XXXXX  
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 31.augusta 2011 do 12.októbra 2011 v obci Bátorové Kosihy, v obchode s rybárskymi potrebami na ulici Mlynskej číslo 643, kde pracoval ako predavač na základe Dohody o vykonaní práce, si prisvojil z tržby za predaný tovar postupne čiastku 494,77.-€, ktorú neodviedol majiteľovi XXXXX, nar.XXXXX, čím mu spôsobil škodu vo výške 494,77.-€.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 3 Trestného poriadku sa obvinenému ukladá uhradiť XXXXX, nar.XXXXX zvyšok spôsobenej škody vo výške 187,07.-€ v zmysle písomnej dohody z 21.11.2012. 
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník PZ Obvodného oddelenia PZ Bátorové Kosihy vzniesol dňa 20.11.2012 obvinenie XXXXX za prečin sprenevery podľa § 213 ods.1 Tr.zákona na tom skutkovom základe, ako to vyplýva z výrokovej časti tohoto uznesenia.
V rámci dokazovania bol vypočutý obvinený XXXXX, poškodený XXXXX a boli zabezpečené potrebné listinné dôkazy.
Z týchto dôkazov jednoznačne vyplynulo, že obvinený XXXXX, ako predavač v obchode s rybárskymi potrebami v období od 31.08.2011 do 12.10.2011 z prijatých tržieb od zákazníkov neodviedol svojmu zamestnávateľovi čiastku 494,77.-€, ale si ju ponechal pre vlastnú potrebu, čím spôsobil XXXXX malú škodu.     
Prečinu sprenevery podľa § 213 ods.1 Tr.zákona sa dopustí ten, kto si prisvojí cudziu vec, ktorá mu bola zverená a spôsobí tak na cudzom majetku malú škodu. 
Bolo teda preukázané, že obvinený XXXXX svojim konaním naplnil zákonné znaky tohoto trestného činu formou priameho úmyslu v zmysle § 15 písm.a) Tr.zákona.
Podľa § 216 ods.1 Tr.por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Za prečin sprenevery podľa § 213 ods.1 Tr.zákona možno uložiť trest odňatia slobody s hornou hranicou trestu odňatia slobody 2 roky. Obvinený XXXXX pri svojom výsluchu dňa 20.11.2012, po náležitom poučení, prehlásil, že spáchal skutok, za ktorý je stíhaný a dal súhlas na podmienečné zastavenie  trestného  stíhania. Vykonané  dôkazy  nevzbudzujú  pochybnosti  o  tom,  že  toto vyhlásenie ako i súhlas boli vykonané slobodne, vážne a zrozumiteľne. Obvinený svojim konaním spôsobil škodu vo výške 494,77.-€, ktorú uhradil v sume 307,70.-€ a dňa 21.11.2012 uzavrel s poškodeným písomnú dohodu o náhrade zvyšku škody vo výške 187,07.-€ v splátkach do konca decembra 2012. 
Tiež bolo zistené, že obvinený nebol doposiaľ súdne trestaný, v mieste bydliska za priestupok postihnutý nebol.  
Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu obvineného a okolnosti prípadu za dostačujúce.
Skúšobná doba bola stanovená na spodnej hranici zákonnej možnosti od 1 do 5 rokov s prihliadnutím na osobu páchateľa.
Ak obvinený v priebehu skúšobnej doby povedie riadny život a splní povinnosť nahradiť spôsobenú škodu, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.
Z týchto dôvodov bolo potrebné rozhodnúť tak, ako je to uvedené vo výrokovej časti tohoto uznesenia. 
 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Krakovský
prokurátor